Maxime Fortier

Maxime Fortier (s. 15. joulukuuta 1997 Montreal, Quebec, Kanada) on kanadalainen jääkiekkoilija, joka pelaa SM-liigajoukkue Saimaan Pallossa. Hän on pelipaikaltaan oikea laitahyökkääjä. Fortier laukoo oikealta.
Ura.
Seuraura.
Juniorivuodet.
Fortier pelasi kauden 2012–2013 QMAAA-juniorisarjan Lac St-Louis Lionsissa, jossa hän voitti QMJHL Gold Cupin hopeaa. Halifax Mooseheads varasi Fortierin 34. pelaajana QMJHL:n varaustilaisuudessa 2013. Samana kesänä hänet varasi myös Panthères de Saint-Jérôme 184. pelaajana QJHL:n varaustilaisuudessa. Kaudella 2013–2014 Fortier jatkoi Lionsissa. Hän voitti tehoilla 40+28=68 koko QMAAA:n piste- ja maalipörssin. Pudotuspeleissä Fortier oli kahdeksalla osumallaan joukkueen paras maalintekijä. Hänet palkittiin kauden päätteeksi sarjan arvokkaimpana pelaajana, opsikelijapalkinnolla ja Three Stars Awardilla sekä valittiin ensimmäiseen tähdistökentälliseen. Fortier debytoi samalla kaudella myös Mooseheadsin QMJHL-joukkueessa, jossa hän pelasi kolme runkosarja- ja viisi pudotuspeliottelua.
Varsinaisella tulokaskaudellaan 2014–2015 Fortier teki QMJHL:ssä 63 runkosarjaottelussa tehot 9+21=30 ja kymmenessä pudotuspeliottelussa tehot 4+3=7. Kaudella 2015–2016 hän nousi Mooseheadsin varakapteeniksi. Fortier teki 68 runkosarjaottelussa tehot 31+46=77, joilla hän oli joukkueen paras pistemies, maalintekijä ja syöttäjä. Kaudella 2016–2017 Fortier voitti Mooseheadsin sisäisen piste- ja syöttöpörssin tehoilla 32+55=87, joilla hän sijoittui QMJHL:n pistepörssissä yhdeksänneksi. Pudotuspeleissä hän oli joukkueen paras maalintekijä tehtyään kuudessa ottelussa neljä maalia.
Syyskuussa 2017 Fortier liittyi ammattilaistryout-sopimuksella Montreal Canadiensin harjoitusleirille, mutta hän jäi kuitenkin ilman sopimusta. Myöhemmin marraskuussa Fortier teki kolmivuotisen NHL-tulokassopimuksen Columbus Blue Jacketsin kanssa. Hän jatkoi kaudella 2017–2018 vielä Mooseheadsissa, jonka kapteeniksi Fortier nousi. Hän oli tehoilla 32+43=75 joukkueen toiseksi paras maalintekijä ja kolmanneksi paras pistemies. Pudotuspeleissä Fortier jakoi viidellä osumallaan Mooseheadsin sisäisen maalipörssin voiton Filip Zadinan ja Arnaud Durandeaun kanssa.
Ammattilaisura.
Fortier aloitti kauden 2018–2019 AHL-joukkue Cleveland Baronsissa, jossa hän pelasi 20 runkosarjaottelua tehopistein 1+4=5. Fortier pelasi valtaosan kaudestaan kuitenkin ECHL-joukkue Jacksonville IceMenissa, jossa hän pelasi runkosarjassa 24 ottelua tehopistein 12+13=25. Pudotuspeleissä Fortier pelasi kuusi ottelua tehopistein 4+3=7, joilla hän oli joukkueen paras pistemies ja maalintekijä. Kaudella 2019–2020 Fortier pelasi AHL:ssä 28 runkosarjaottelua tehopistein 2+3=5 ja ECHL:ssä 12 runkosarjaottelua tehopistein 3+4=7. Saint-Georges Cool FM 103.5 varasi hänet 48. pelaajana LNAH:n varaustilaisuudessa 2020.
Marraskuussa 2020 Fortier teki kauden 2020–2021 kattavan sopimuksen ECHL-joukkue Wichita Thunderin kanssa. Koska ECHL-kausi ei ehtinyt vielä käynnistyä koronaviruspandemian vuoksi, hän siirtyi kymmenen päivää myöhemmin monikansallisen ICE Hockey Leaguen slovakialaisjoukkue Bratislava Capitalsiin. Fortier pelasi siellä 36 runkosarjaottelua tehopistein 8+10=18 sekä viisi pudotuspeliottelua tehden kolme maalia, joilla hän oli joukkueen paras maalintekijä. ICEHL-kauden jälkeen maaliskuussa 2021 hän liittyi Britannian EIHL-liigassa pelaavan englantilaisjoukkue Manchester Stormin riveihin pelaamaan Elite Series-sarjaa. Fortier oli joukkueen paras maalintekijä tehtyään 14 ottelussa kahdeksan osumaa.
Syyskuussa 2021 Fortier teki vuoden mittaisen sopimuksen ECHL-joukkue Greenville Swamp Rabbitsin kanssa. Ennen ensimmäistäkään siellä pelattua ottelua hänen sopimuksensa seuran kanssa purettiin ja Fortier siirtyi lokakuussa Sveitsiin National Leaguen nousijajoukkue HC Ajoieen joulukuun loppuun asti kestävällä sopimuksella, joka sisältää option loppukaudesta 2021–2022. Seura hankki hänet ensisijaisesti paikkaamaan Guillaume Asselinin ja Jonathan Hazenin poissaoloja. Joulukuussa Ajoie käytti Fortierin sopimuksessa olleen option ja teki loppukauden kattavan sopimuksen hänen kanssaan. Fortier oli 11 osumallaan joukkueen toiseksi paras maalintekijä Philip-Michaël Devos'n jälkeen.
Kaudeksi 2022–2023 Fortier siirtyi vuoden mittaisella sopimuksella Ruotsin toiseksi korkeimmalle sarjatasolla HockeyAllsvenskan-joukkue Björklöveniin. Hän jakoi 20 osumallaan joukkueen sisäisen maalipörssin kolmannen sijan Gerry Fitzgeraldin kanssa. Katsojat äänestivät Fortierin tekemän maalin koko sarjan kauden parhaaksi maaliksi. Maaliskuussa 2023 hän teki Björklövenin kanssa kaksivuotisen jatkosopimuksen.
Fortier siirtyi kaudeksi 2025–2026 vuoden mittaisella sopimuksella SM-liigajoukkue Saimaan Palloon. 28. marraskuuta 2025 vierasottelussa JYPiä vastaan hän onnistui tekemään kypärätempun, kun SaiPa voitti ottelun lukemin 7–3. Fortierin kolmas osuma syntyi vastustajan tyhjään maaliin. Hän sai ottelussa myös syöttöpisteen Samu Baun tekemään ylivoimamaaliin. Janne Kolehmainen valitsi Fortierin ottelun Alumnien tähtien ykköstähdeksi.
Maajoukkueura.
Fortier edusti Canada Québecin joukkuetta World U-17 Hockey Challengessa tammikuussa 2014.
Muuta.
Fortierin pikkuveli Gabriel pelaa hyökkääjänä SHL-joukkue Leksandissa. Hän on pelannut urallaan myös 11 NHL-ottelua Tampa Bay Lightningissa.